REGOLAMENT TAL-KUMMISSJONI (KE) Nru 1050/2009
tat-28 ta’ Ottubru 2009
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi tar-residwi tal-azoxystrobin, l-acetamiprid, il-clomazone, iċ-cyflufenamid, l-emamectin benzoate, il-famoxadone, il-fenbutatin oxide, il-flufenoxuron, il-fluopicolide, l-indoxacarb, l-ioxynil, il-mepanipyrim, il-prothioconazole, il-pyridalyl, it-thiacloprid u t-trifloxystrobin fi jew fuq ċerti prodotti
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b’mod partikolari l-Artikolu 14 (1) tiegħu,
Billi:
(1)
Għall-azoxystrobin, l-acetamiprid, il-famoxadone, il-fenbutatin oxide, l-indoxacarb, l-ioxynil, il-mepanipyrim, it-thiacloprid u t-trifloxystrobin, il-livelli massimi ta’ residwi (MRLs) ġew stipulati fl-Annessi II u III tar-Regolament (KE) Nru 396/2005. Għall-clomazone, iċ-cyflufenamid, il-flufenoxuron, il-fluopicolide u l-prothioconazole ġew stipulati MRLs fl-Anness III tar-Regolament (KE) Nru 396/2005. Ma ġew stipulati l-ebda MRLs speċifiċi għall-emamectin benzoate u l-pyridalyl u dawn is-sustanzi lanqas ġew inklużi fl-Anness IV tar-Regolament (KE) Nru 396/2005.
(2)
Fil-kuntest ta’ proċedura, skont id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (2), għall-awtorizzazzjoni ta’ prodott għall-ħarsien tal-pjanti li fih is-sustanza attiva azoxystrobin għall-użu fuq il-weraq tax-xitla tal-pitravi, u fuq il-brokkli, saret applikazzjoni skont l-Artikolu 6(1) tar-Regolament (KE) Nru 396/2005 għall-emendi tal-MRLs eżistenti.
(3)
Fir-rigward tal-acetamiprid, din l-applikazzjoni saret dwar l-użu fuq il-krexxuni, fuq l-ispinaċi u fuq il-ħxejjex aromatiċi ħlief it-tursin. Fir-rigward tal-clomazone, din l-applikazzjoni saret dwar l-użu fuq il-ħxejjex aromatiċi. Fir-rigward taċ-cyflufenamid, din l-applikazzjoni saret dwar l-użu fuq il-ħafur. Minħabba din l-applikazzjoni, jeħtieġ ukoll li jiġu mmodifikati l-MRLs attwali għall-prodotti mill-annimali billi dan iċ-ċereali jintuża bħala għalf. Fir-rigward tal-emamectin benzoate, saret applikazzjoni għall-użu tiegħu fuq il-frott tat-tip pome (tuffieħ, lanġas, naspli eċċ.), fuq il-ħawħ u n-nuċiprisk, l-għeneb tal-ikel u għall-inbid, fuq il-frawli, it-tadam, il-brinġiel, il-cucurbits (frott bħall-bettieħ, qara’, eċċ.) (kemm dawk li għandhom il-qoxra li tittiekel kif ukoll dawk li l-qoxra tagħhom ma tittikilx), il-pastard, il-brokkli, il-kaboċċi, il-ħass u ħxejjex oħra li jintużaw għall-insalata, l-indivja, il-ħxejjex aromatiċi, il-fażola friska (bil-qoxra jew mingħajrha), il-piżelli bil-qoxra u l-qaqoċċ. Saret applikazzjoni biex jintuża l-famoxadone fuq il-fjuri li jintużaw fl-infużjonijiet. Saret applikazzjoni għall-użu tal-fenbutatin oxide fuq it-tadam. Saret applikazzjoni għall-użu tal-indoxacarb fuq il-frott irqieq u dak żgħir, ħlief fuq ir-ribes u l-passolina. Saret applikazzjoni għall-użu tal-ioxynil fuq is-sikkrana u t-tritikali. Minħabba din l-applikazzjoni, jeħtieġ ukoll li jkunu mmodifikati l-MRLs attwali għal-laħam, il-fwied, il-kliewi u l-grass tal-baqar, tan-nagħaġ u tal-mogħoż, billi dawn iċ-ċereali jintużaw bħala għalf. Saret applikazzjoni għall-użu tal-mepanipyrim fuq il-qara’ bali. Saret applikazzjoni biex jintuża l-prothioconazole fuq il-kaboċċi u l-Brussels sprouts. Saret applikazzjoni għall-użu tal-pyridalyl fuq it-tadam, il-brinġiel, il-bżar, il-cucurbits (li l-qoxra tagħhom ma tittikilx), il-ħass u ż-żerriegħa tal-qoton. Saret applikazzjoni fir-rigward tat-thiacloprid biex jintuża fuq il-kurrat u fuq il-basal frisk. Saret applikazzjoni biex jintuża t-trifloxystrobin fuq il-kaboċċi, il-karfus, il-mirtilli, il-ħass, il-ħxejjex aromatiċi l-indivja u l-Brussels sprouts.
(4)
B’konformità mal-Artikolu 6(2) tar-Regolament (KE) Nru 396/2005 saru l-applikazzjonijiet għall-użu tal-flufenoxuron fuq ix-xtieli tat-te, tal-fluopicolide fuq il-bżar u għat-trifloxystrobin fuq il-frott tal-fjuri tal-Passjoni. Minħabba l-użu awtorizzat tal-flufenoxuron fuq ix-xtieli tat-te fil-Ġappun, dawn fihom aktar residwi mil-limitu massimu li hemm fl-Anness III. Għalhekk, biex ma jkunx hemm ostakoli għall-importazzjoni tat-te Ġappuniż, jeħtieġ limitu massimu ogħla. Minħabba l-użu awtorizzat tal-fluopicolide fuq ix-xtieli tal-bżar fl-Istati Uniti tal-Amerika, dawn fihom aktar residwi mil-limitu massimu li hemm fl-Anness III. Għalhekk, biex ma jkunx hemm ostakoli għall-importazzjoni tal-bżar mill-Amerika, jeħtieġ limitu massimu ogħla. Minħabba l-użu awtorizzat tat-trifloxystrobin fuq il-frott tal-fjura tal-Passjoni fil-Kenja, dawn fihom aktar residwi mil-limitu massimu li hemm fl-Anness III. Għalhekk, biex ma jkunx hemm ostakoli għall-importazzjoni ta’ din il-frotta mill-Kenja, jeħtieġ limitu massimu ogħla.
(5)
Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew ivvalutati mill-Istati Membri kkonċernati u r-rapporti ta’ valutazzjoni tressqu lill-Kummissjoni.
(6)
L-Awtorità Ewropea għas-Sikurezza Alimentari, minn hawn ‘il quddiem “l-Awtorità”, evalwat l-applikazzjonijiet u r-rapporti ta’ valutazzjoni, u eżaminat b'mod partikolari r-riskji għall-konsumatur u, fejn rilevanti, għall-annimali u tat opinjonijiet motivati dwar l-MRLs proposti (3). Għaddiet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.
(7)
Fl-opinjonijiet motivati tagħha, l-Awtorità kkonkludiet li l-kundizzjonijiet tagħha kollha fir-rigward tad-dejta ġew sodisfatti u li, fuq il-bażi tal-evalwazzjoni tal-esportazzjoni tal-konsumatur għal 27 gruppi speċifiċi Ewropej tal-konsumatur, l-emendi għall-MRLs mitluba mill-applikanti kienu aċċettabbli mil-lat tas-sikurezza tal-konsumatur. L-Awtorità qieset l-aktar tagħrif riċenti dwar il-karatteristiċi tossikoloġiċi tas-sustanzi. La l-espożizzjoni tul il-ħajja għal dawn is-sustanzi permezz tal-konsum tal-prodotti kollha tal-ikel li jista' jkun fihom dawn is-sustanzi, u lanqas l-espożizzjoni fil-medda qasira ta’ żmien minħabba l-konsum estrem tal-prodotti kkonċernati ma wriet li kien hemm riskju li l-konsum aċċetabbli ta’ kuljum (DAK) jew li d-doża ta’ referenza akuta (DRA) ma nqabżet. Fejn l-Awtorità irrikkmandat żewġ valuri MRL għall-istess kumbinazzjoni ta’ prodotti pestiċidi bħala żewġ “għażliet għall-ġestjoni tar-riskji”, il-Kummissjoni dejjem għażlet l-inqas MRL b’konformità mal-premessa (5) tar-Regolament (KE) Nru 396/2005. Fil-każ tal-flufenoxuron u t-te, tagħrif addizzjonali mogħti minn Franza dwar l-użi reġistrati ppermettew il-konklużjoni li l-MRL il-ġdid ma jasalx biex isir riskju kroniku għas-saħħa.
(8)
Imsejsa fuq l-opinjonijiet motivati tal-Awtorità u b’kunsiderazzjoni tal-fatturi rilevanti tas-suġġett ikkonsidrat, il-modifiki mitluba għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(9)
Ir-Regolament (KE) Nru 396/2005 għalhekk għandu jiġi emendat skont dan.
(10)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u lanqas il-Parlament Ewropew u la l-Kunsill ma mar kontrihom,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-28 ta’ Ottubru 2009.